El Síndic de Greuges demana al Departament d'Educació que planifiqui el nou curs escolar de forma que sigui presencial per a tothom, evitant la modalitat híbrida. També reclama un pla específic per als centres d'alta complexitat. En un informe, alerta que molts alumnes  desfavorits no han pogut seguir l'activitat lectiva de manera adequada durant aquestes últimes setmanes. L'activitat lectiva a distància, conclou, no garanteix els aprenentatges. El Síndic aposta, però, per mantenir aquesta modalitat educativa en el que queda de curs, reservant l'obertura de centres per garantir l'atenció de situacions de més vulnerabilitat i d'impossibilitat de conciliació, així com per a la preparació de proves com la selectivitat. En un informe titulat 'Els centres educatius amb elevada complexitat davant la crisi derivada de la covid-19', el defensor constata que molts alumnes no han pogut seguir l'activitat lectiva a distància, no només per problemes de connectivitat, sinó també per dèficits d'acompanyament familiar i per problemes de desafecció escolar accentuats en l'actual situació de confinament. És precisament per aquest motiu que el Síndic creu que la modalitat no presencial o semipresencial no es pot mantenir de cara al curs 2020-2021.  Segons el Síndic, cal fer tot el possible per iniciar el curs en modalitat presencial per a tot l'alumnat, utilitzant si cal la xarxa d'equipaments de l'entorn de les escoles, perquè l'activitat lectiva a distància, insisteix, no garanteix el bon funcionament del currículum per al conjunt de l'alumnat. Tampoc considera òptim l'activitat lectiva per torns en dies alterns, i recorda que es pot modificar l'horari escolar per ampliar la capacitat d'atenció en grups més reduïts.  En aquest retorn el proper curs, demana que es faci un pla específic en el cas dels centres amb elevada complexitat. Si cal aplicar mesures de distanciament social, l'informe subratlla que caldrà  buscar espais alternatius, com ara escoles properes amb menys concentració d’alumnat socialment desfavorit o equipaments municipals. En aquesta línia, aposta per incrementar plantilles i recursos en els centres de gran complexitat per garantir la igualtat d'oportunitats respecte a l'alumnat escolaritzat en altres escoles. Així, el defensor planteja que el pla de desconfinament tingui mesures de discriminació positiva específiques per aquest tipus de centres. Creu que cal incrementar les dotacions de personal docent, amb assignacions de professionals de l’àmbit social (tècnics d’integració social, educadors socials, treballadors socials), de l’àmbit de la salut (psicòlegs, logopedes) i de figures professionals com les dels promotors escolars o el personal tècnic d’integració social. A Catalunya, el 20,9% de centres de primària i el 16,4% de centres de secundària són amb elevada complexitat. Aquests centres, majoritàriament públics (93,1%), escolaritzen 128.997 alumnes de primària i 53.865 alumnes de secundària. El retorn abans que acabi l'actual curs ha d'estar molt orientat, segons el Síndic, a respondre necessitats específiques, com ara la conciliació de la vida laboral i familiar, l'atenció de situacions de vulnerabilitat social i de dèficits d'acompanyament familiar, i la preparació de proves com ara la selectivitat. Per això, el defensor aposta per continuar amb el seguiment de l'activitat lectiva a distància fins a final de curs i, en tot cas, obrir els centres per organitzar serveis d'atenció socioeducativa de l'alumnat, amb una funció lúdica, de reforç escolar i d'acompanyament en el seguiment de l'activitat lectiva a distància. Les mateixes condicions d'escolarització per a tothom L'informe reclama al Departament d'Educació que garanteixi les mateixes condicions d'escolarització al conjunt de l'alumnat el proper curs, perquè considera que no pot ser que hi hagi alumnes que segueixin diferents modalitats d'escolarització (presencial o híbrida) en funció de la disponibilitat d'espais. Això suposaria un risc de desigualtat entre centres en el procés d’aprenentatge de l’alumnat. A més, el treball exposa que el confinament es tradueix en dificultats derivades de la manca de finalització dels programes curriculars previstos aquest curs, riscos en la transició a l'educació secundària obligatòria, o el risc d’abandonament educatiu prematur. És per això que aposta per simplificar el currículum i desplegar mesures organitzatives flexibles per reforçar els aprenentatges en competències bàsiques. Al seu parer, cal redefinir els continguts competencials a desenvolupar per a cada nivell educatiu durant el curs 2020-2021, incorporant-hi les competències bàsiques inicialment previstes per a la segona part de l'actual curs. A més, defensa fer un acompanyament en la transició de l’educació primària a l’educació secundària obligatòria, amb programes d’orientació en la transició dels ensenyaments obligatoris als postobligatoris. Considera també que cal adaptar l'avaluació per posar límits a la repetició, i establir programes de reforç escolar i d’acompanyament familiar a través dels plans educatius d’entorn i dels serveis d’intervenció socioeducativa (centres oberts). Pel que fa a les conseqüències econòmiques de la pandèmia, que influeixen després en el rendiment educatiu, el Síndic reclama que es despleguin les convocatòries d’ajuts a l’escolaritat, previstes en la LEC i no convocades actualment. També aposta perquè es doni continuïtat de les beques de menjador escolar tot i que l'educació no sigui totalment presencial el proper curs. Defensa, així mateix, incrementar el finançament dels centres públics i concertats amb elevada complexitat per donar cobertura als costos d’escolarització dels alumnes de famílies amb dificultats econòmiques. El defensor recorda que hi ha 91.224 alumnes d’educació infantil de segon cicle, primària i secundària obligatòria en situació de privació material severa, 141.337, amb beca de menjador escolar o 182.862, escolaritzats en centres amb elevada complexitat. Davant la possibilitat que calgui tornar al confinament o que finalment el curs comenci no comenci de forma totalment presencial, el Síndic reclama que estigui garantida la distribució de dispositius electrònics i connectivitat a tot l'alumnat que no en tingui accés.

Summary: El Síndic demana que el nou curs sigui presencial per a tothom i un pla específic per als centres d'alta complexitat


L'Ajuntament de Tortosa ha iniciat aquest dilluns les obres de construcció de la nova piscina i complex esportiu. El projecte va quedar aprovat de manera definitiva en el ple extraordinari del passat divendres i el signen els arquitectes Ferran Bonanza i Òscar José. Els treballs s'han adjudicat a l'empresa Benito Arnó e Hijos SAU per un import de 4.823.939 euros (IVA inclòs). El termini d'execució de les obres és de 19 mesos -15 mesos per a la nova piscina coberta- i es dividiran en dues fases per poder mantenir el servei públic a l'actual piscina. El nou edifici, amb un disseny d'òptim nivell d'eficiència energètica, tindrà més de 6.000 metres quadrats, distribuïts en dues plantes. La planta baixa estarà formada per la piscina, vestidors, zona d'spa, cafeteria, àrea d'administració i atenció al client. També s'ho faran quatre pistes de pàdel amb espai per instal·lar graderies desmuntables. A la primera planta s'ubicarà la zona esportiva.  La nova piscina de Tortosa es construirà en la primera fase de les obres, que tindrà una durada de 15 mesos. Es faran els dos vasos de piscina, el conjunt de vestidors de grups i tota la zona de serveis comuns: la recepció, els vestidors tècnics, les graderies, els espais de manteniment o el magatzem, entre altres. La segona fase, que s'allargarà 4 mesos, serà per enderrocar l'actual piscina coberta on es faran nous vestidors i pistes de pàdel.  El complex tindrà dues zones clarament diferenciades, la zona d'aigües i la d'activitats dirigides. També es reordenaran els accessos al conjunt de les instal·lacions esportives, que se seguirà fent des de l'avinguda de l'Estadi, amb un passeig central que redistribuirà als usuaris i visitants a les diferents instal·lacions esportives del complex (piscina, velòdrom, camp de futbol, pista d'atletisme, pavelló poliesportiu i oficines de Tortosasport). L'alcalde de Tortosa, Ferran Bel, que ha assistit a l'inici de les obres, s'ha mostrat convençut que "serà una molt bona instal·lació" que complementarà el complex esportiu de Ferreries, on també el proper mes de juliol es preveu licitar la renovació de la gespa del camp de futbol. L'alcalde ha demanat comprensió per les restriccions intermitents del trànsit que es requeriran durant els treballs per facilitar l'entrada i sortida dels camions.  Els detalls tècnics  El nou edifici incorpora en el seu disseny un òptim nivell d'eficiència energètica, integra tot el programa funcional amb espais interiors que busquen potenciar la transparència i la llum natural. La planta baixa estarà formada per la piscina, vestidors, zona d'spa, a més de la cafeteria, àrea d'administració i atenció al client. Pel que fa a la piscina, el conjunt estarà format per 2 vasos, un de principal de 10 carrers de 20x25 metres, amb una profunditat de 1,80 m, i un altre de complementari de 6x12,50 metres d'una profunditat màxima de 1,20 metres, amb zona humida-wellness en el seu perímetre i circuit d'aigües, bany de vapor, sauna, dutxes bitèrmiques, etc. Dins d'aquest espai hi haurà una zona d'observació situada en un dels extrems de la piscina, amb una graderia amb capacitat per a 240 espectadors. La zona d'aigües estarà connectada a l'exterior a través d'una obertura que donarà a una zona enjardinada.  Pel que fa als vestidors, n'hi haurà 6 (4 de grups i 2 de col·lectius), a banda dels d'àrbitres, infermeria i zona de dutxes. Aquests vestidors donaran servei no només als usuaris de la piscina, sinó també als del gimnàs i activitats de la planta superior. La planta baixa es completa amb quatre pistes de pàdel amb espai per instal·lar graderies desmuntables d'una capacitat de fins a 150 seients.  A la primera planta s'ubicarà la zona esportiva, formada per una sala fitness-cardio i tres sales polivalents per a activitats dirigides complementàries, amb visió sobre el volum principal de vasos de piscina.

Summary: Comença la construcció de la nova piscina i el complex esportiu de Tortosa


El portaveu parlamentari de Ciutadans (C`s), Carlos Carrizosa, ha posat de relleu l’augment d’intenció de vot que ha registrat el partit segons l’últim baròmetre del CIS. “És el partit que més puja, gairebé un 20% en comparació amb les anteriors enquestes”, ha subratllat des de Girona, on ha assistit a la inauguració de la 61a edició de la mostra floral ‘Temps de Flors’. En aquest sentit, Carrizosa ha augurat que en les properes eleccions espanyoles del 26-J no hi haurà gaires canvis pel que fa als resultats que es van obtenir en els darrers comicis del 20-D i, per això, subratlla que és tracta “d’una segona oportunitat” clau per poder arribar a un “acord ampli”. “Volem que en aquesta nova campanya els partits no puguin la temperatura política, s’insultin o dificultin els pactes necessaris que la majoria d’espanyols i catalans volen”, ha comentat. En aquesta línia, el portaveu de C’s ha assegurat que encara és “prematur” avançar possibles aliances però ha deixat clar que aposten per un “pacte” el més ample possible.

Summary: C’s creu que les properes eleccions del 26-J no variaran gaire el panorama polític i aposta per “un acord ampli”


El sindicat Elite ha criticat el decret llei per limitar les llicències VTC aprovat aquest dijous pel Congrés perquè, a parer seu, és "un simple pedaç". En declaracions a l'ACN el portaveu d'aquesta organització sindical, Alberto Álvarez, ha lamentat que els polítics "no tinguin cap intenció d'obrir la llei per solucionar aquest problema d'una vegada per totes". Álvarez ha advertit que demanaran "responsabilitats" als partits que "no han votat a favor d'iniciar un projecte de llei" i ha anunciat que es reuniran amb altres associacions "per tornar a iniciar mobilitzacions al carrer". "Som 100.000 famílies que estem disposades a sortir al carrer i a veure com acaba això, perquè no té bon final", ha assegurat el portaveu d'Elite.

Summary: Elite lamenta que el reial decret llei sobre les llicències VTC "és un simple pedaç"


La policia espanyola ha detingut a la sortida del Centre Penitenciari de Ponent un dels quatre joves empresonats pels aldarulls del 18-O. Tots quatre, l'Amadeu, el Ionut, el Mohammed i l'Othomane, han sortit aquest divendres a la tarda en llibertat després que així ho ordenés l'Audiència de Lleida. El detingut és en Mohammed, el jove d'origen marroquí. Els CDRs de Lleida han assegurat a través de les xarxes socials que serà deportat i denuncien que es tracta de "racisme institucional". És per això que han convocat una concentració de suport a les 20h davant la comissaria de la policia espanyola a Lleida per demanar el seu alliberament i que s'aturi la seva deportació. (S'afegeix la confirmació policial que el detingut ha estat traslladat a un CIE) Per la seva banda, l'Assemblea Nacional Catalana (ANC) ha demanat a través del seu compte de Twitter a Unidas Podemos i a En Comú Podem, que tenen un acord de govern signat amb el PSOE, que no permetin el "racisme institucional" i que aturin la deportació del Mohammed, competència del govern de Pedro Sánchez. Fonts de la Policia Espanyola han confirmat a l'ACN que el jove ja ha estat traslladat a un Centre d'Internament d'Estrangers (CIE).

Summary: ACTUALIZACIÓ:La policia espanyola deté a les portes de la presó de Lleida un dels joves que sortien en llibertat pels fets del 18-O


L'empresa ebrenca Filmsnòmades ha impulsat el festival primer festival internacional de cinema turístic de Catalunya. el 'Terres Catalunya International ECO & TOURISM Film Festival' es farà a Tortosa entre el 31 de maig i el 3 de juny i compta amb el suport de l'Ajuntament de Tortosa, l'Agència Catalana de Turisme i la Diputació de Tarragona, així com d'empreses turístiques del territori com SB Hotels o Villa Retiro Group. Dins del festival concursaran en tres categories produccions audiovisuals de promoció turística, documentals d'experiència de viatge i peces comunicatives que tracten temàtiques sobre desenvolupament sostenible. El festival de Tortosa neix apadrinat i associat amb 'ART&TUR', el Festival Internacional de Cinema Turístic de Portugal, únic fins ara a la península, amb el qual es compartirà el Premi Iberia i del qual rebran tot el suport logístic i comunicatiu.

Summary: Tortosa acollirà el primer festival internacional de cinema turístic de Catalunya i l'estat espanyol


El Barcelona Centre for International Affairs (CIDOB) creu que l'objectiu de la comunitat internacional el 2019 "no serà la pau, sinó la contenció de la violència". En la presentació de la nota internacional dels temes que la institució de recerca creu que marcaran l'agenda global aquest any, l'investigador Eduard Soler ha dit que el "qüestionament de les regles del joc" portarà a "enfrontaments entre projectes diferents". L'entitat també creu que el "termòmetre" del populisme seran les eleccions europees, que també estan subjectes a "l'amenaça d'interferències electorals". La "perillosa" possibilitat d'un Brexit dur, el nou govern del Brasil, i l'evolució del "tràfic de persones" al món, són algunes de les altres claus de l'any pel CIDOB.

Summary: El CIDOB creu que l'objectiu del món el 2019 "no serà la pau, sinó la contenció de la violència"


El Consell per la República va acordar divendres passat en sessió ordinària celebrar la primera assemblea de representants fundacional el proper dia 31 d'octubre. La trobada convocarà tots els diputats independentistes de la legislatura actual. Si les condicions relatives a la salut pública ho permeten l'assemblea es durà a terme presencialment a la Catalunya Nord. D'altra banda, en el marc de la sessió de divendres també es va acordar ampliar el Consell de Govern incorporant-hi Josep Serra i Marimon, coordinador general de Moviment d’Esquerres (MES), i Enric Folch i Vila, responsable de Relacions Institucionals i Internacionals de l'Executiva Nacional de Solidaritat per la Independència (SI). Amb aquestes incorporacions el Consell per la República “reafirma la representatitvitat i la transversalitat del moviment independentista”, ha indicat l'entitat. També assegura que ambdós acords “confirmen la voluntat” del Consell per la República Catalana de seguir treballant per “fer efectiu el mandat de l'1 d'octubre”.

Summary: El Consell per la República convoca l'assemblea de representants fundacional el 31 d'octubre a la Catalunya Nord


Els cinemes, teatres i auditoris podran reobrir a partir del 25 de maig amb seient assignat i limitant l'aforament a un terç. Les visites a monuments i equipaments com les sales d'exposicions i de conferències també tindran limitat l'accés a un terç i controlaran les aglomeracions. Així ho especifica el document del govern espanyol, que inclou aquests espais en la segona fase de desconfinament. Els espectacles culturals per a menys de 50 persones en llocs tancats limitaran també el públic a un terç, mentre que els d'exterior es reservaran per a menys de 400 persones sempre assegudes i amb distància entre elles. Les visites als museus seran possibles a partir de l'11 de maig, moment en què les llibreries també podran aixecar la persiana.  Els primers en obrir seran els arxius, inclosos en la fase 0, a partir de dilluns que ve. Els seguiran una setmana més tard, l'11 de maig, els locals i establiments comercials, entre els quals s'hi troben les llibreries, sempre que l'evolució de la pandèmia de coronavirus ho permeti, segons l'executiu.  El préstec i la lectura a les biblioteques limitant l'aforament també s'inclouen en aquesta fase, juntament amb els actes i espectacles culturals de menys de 30 persones en llocs tancats amb un terç de públic i per als d'exterior la limitació s'ampliarà fins a les 200 persones assegudes i amb distanciament social.   Les visites museus, també seran possibles a partir de l'11 de maig, amb un 33% de l'aforament amb control d'aglomeracions a les sales, i s'impediran les activitats culturals. Els rodatges de sèries i pel·lícules i la producció audiovisual també podran tornar a funcionar. Tercera fase de la cultura per al juny   No serà fins al juny –sempre que les condicions sanitàries ho permetin-, ja en la fase 3, quan les activitats culturals limitades a un terç d'aforament en la segona fase passaran a la meitat (en llocs de culte ho faran ja en la fase anterior). Amb tot, el govern espanyol trasllada la reobertura de les arts escèniques i musicals en aquesta darrera fase i continuaran limitades a un terç.  Els actes i espectacles culturals, els parcs temàtics i l'oci a l'aire lliure per a menys de 800 persones assegudes i amb distància entre elles podrà començar a funcionar també al juny.  Les places, recintes i instal·lacions taurines tindran l'aforament limitat a una persona per cada 9 metres quadrats.

Summary: Els teatres i cinemes podran reobrir a finals de maig amb seient assignat i un aforament limitat a un terç


El papa Francesc ha nomenat el cardenal Joan Josep Omella membre del Tribunal de la Signatura Apostòlica, que és el que vetlla per la correcta administració de la justícia dins de l'església catòlica i que té la seva seu al Palau de la Cancelleria de Roma. Segons ha informat aquest diumenge l'Arquebisbat de Barcelona, el Pontífex també ha renovat l'arquebisbe de Barcelona com a membre de la Congregació per als Bisbes, que és l'organisme vaticà que gestiona el nomenament dels bisbes de tot el món.

Summary: El papa Francesc nomena Omella membre del Tribunal de la Signatura Apostòlica


Macoto Tezka, fill del llegendari dibuixant de manga Osamu Tezuka i director de cinema i de televisió, i la dibuixant de manga Reiko Okano, seran dos dels convidats a la 25ena edició de Manga Barcelona. Tots dos visitaran l'exposició 'Osamu Tezuka, el déu del manga', produïda per FICOMIC, que s'inaugurarà al Museu Nacional d'Art de Catalunya coincidint amb el certamen i que es podrà veure durant dos mesos. El 25 Manga Barcelona se celebrarà del 31 d'octubre al 3 de novembre de 2019 a la Fira Barcelona Montjuïc, on ocuparà aproximadament uns 78.000 metres quadrats. Macoto Tezka, que forma part de la direcció actual de Tezuka Productions i s’ha dedicat a supervisar les adaptacions i altres derivats de l’obra del seu pare, assistirà el dia 31 a la inauguració de l'exposició dedicada a Tezuka, creador de personatges com Astro Boy o Black Jack. També protagonitzarà diverses activitats de les que es duran a terme en el recinte de Manga Barcelona a Fira Barcelona Montjuïc, com la taula rodona 'Osamu Tezuka a través dels ulls de Macoto Tezka' el dijous 31 d’octubre a les 17:00 hores a l’Auditori del Palau 5 i la projecció d'una de les seves pel·lícules com a director, 'The Legend of the Stardust Brothers', el divendres 1 de novembre a les 12:00 hores al mateix Auditori.   També ens acompanyarà la mangaka Reiko Okano. Entre les seves obres més representatives hi ha 'Fancy Dance, amb què va guanyar la 34ena edició dels Shogakukan Manga Awards en la categoria de shōjo manga i que després va ser adaptada al cinema de la mà del director Masayuki Suo; l'adaptació al manga de la novel·la 'Onmyōji', de Baku Yumemakura, amb què va guanyar el Premi Especial en la 5ena edició del Premi Cultural Osamu Tezuka, a més d'obtenir el guardó en la categoria de manga de la 37ena edició dels Premis Seiun; i 'Onmyoji Tamatebako'. D'altres obres seves són 'Yomi Henjo Yawa', 'Calling' i 'Inanna'.

Summary: El filll d'Osamu Tezuka, Macoto Tezka, i la dibuixant de manga Reiko Okano, convidats del 25 Manga Barcelona


El primer secretari dels socialistes catalans, Miquel Iceta, ha qüestionat aquest dijous la legalitat del confinament de la Conca d'Òdena decretat pel Govern de la Generalitat al principi de la pandèmia del coronavirus. En una entrevista a Catalunya Ràdio Iceta ha criticat que els partits del Govern s'hagin oposat al Congrés dels Diputats a la pròrroga de l'estat d'alarma. “Els que més demanaven el confinament són els que s'oposen a l'única eina legal per fer-lo”, ha lamentat. I en aquest sentit ha considerat que quan la Generalitat va ordenar el confinament de la Conca d'Òdena potser ho va fer de manera il·legal. En tot cas, ha dit, aquests dubtes “només se solucionen si els dirimeix un jutjat”, ha admès el líder dels socialistes catalans.

Summary: Iceta qüestiona la legalitat del confinament de la Conca d'Òdena


Una mesura del govern municipal del 2016 establia el període d’un any per deixar d’aplicar aquests productes ACN Barcelona.-Barcelona ja és una ciutat lliure de glifosat i altres herbicides tòxics en aplicació d’una mesura de govern aplicada el 2016, que establia que a partir de principis d’aquest any es deixava d’aplicar productes químics en espai verds i via pública municipal. Per assolir aquest objectiu, l’Ajuntament va establir un període màxim de transició d’un any que va finalitzar el 31 de desembre del 2016. El termini per deixar d’utilitzar totalment el glifosat era el primer dia del 2017 tot i que les accions es desplegaran fins el 2020. L’aposta ara és una transició cap a una aplicació de jardineria ecològica, gestionada públicament i evitant les podes excessives, l’ús d’espècies no adaptades al medi o amb grans necessitats hídriques i evitant l’ús d’agrotòxics. Per afrontar la gestió de les herbes a la ciutat sense l’ús d’herbicides químics s’han dut a terme diferents accions al llarg del 2016 tenint en compte la tipologia dels espais i la seva ubicació. S’han fet actuacions en carrers estrets i en avingudes, en carrers de nuclis antics, en espais emblemàtics, en zones properes a parcs o zones naturals i en aquelles altres tipologies que s’han decidit per poder avaluar com surten les herbes i quines són les necessitats de desherbar.  Pel que fa al territori, en els escocells dels arbres es deixaran les herbes espontànies, vetllant per una bona integració en l’espai urbà i pel seu bon estat, és a dir, evitant sensació de deixadesa o brutícia. Quan convingui s’eliminaran les herbes de manera manual o amb l’ús de maquinària específica. Les freqüències de desherbatge seran diferents segons la tipologia de carrer i la ubicació de l’escocell.  En el manteniment dels arbres viaris, per evitar l’aparició d’herbes s’aportarà escorça de pi (encoixinat) en les ubicacions que es determini. Es va començar al juliol del 2016, amb 1.000 unitats fins al desembre de 2016, i cada any s’actuarà sobre 1.000 escocells.  En les obres de noves urbanitzacions de carrers que incloguin plantació d’arbres, el projecte inclourà la partida de plantació de vivaces i gramínies en escocells. Es redactarà un document d’especificacions tècniques per dissenyar i determinar la mida dels escocells i el tipus de reg i de plantes.

Summary: Barcelona deixa l’ús del glifosat i altres herbicides tòxics


El Més Petit de Tots arriba a la seva 13ena edició començant a esdevenir un referent en el mapa europeu de certamens adreçats al públic infantil. Així ho ha afirmat la seva directora, Eulàlia Ribera, que ha explicat que en el marc del festival una cinquantena de programadors – una vintena d'estrangers - participaran en una trobada internacional per analitzar el futur de les arts escèniques dirigides als mes menuts. La programació compta amb una quinzena de propostes provinents de Brasil, Portugal, Japó, Dinamarca, Holanda i França, així com una mostra de les darreres novetats de casa nostra. Entre aquestes destaquen la producció conjunta amb el Mercat de les Flors, 'Blink Flash Duncan'; 'Opus 1' de la Compagnie d'À Côté;  'L'homme qui trace l'arc en ciel' de Yutaka Takei; o l'espai de descoberta 'Terra de gegants'. Els muntatges es podran veure de l'11 al 26 de novembre a una desena de ciutats de tot Catalunya.

Summary: El Més Petit de Tots arriba a la 13ena edició començant a ser un referent dintre el mapa europeu de festivals infantils


Els Mossos d'Esquadra han detingut dos homes de 21 i 30 anys i veïns de La Jonquera (Alt Empordà) per entrar a robar en cinc cotxes. En cada assalt els lladres s'emportaven objectes de valor com ulleres de sol o diners, però també la documentació que trobaven a l'interior del vehicle. Quatre dels cinc robatoris es van produir el 28 de novembre de l'any passat. Els dos homes van rebentar els vidres de quatre cotxes que estaven estacionats a l'aparcament d'un centre comercial de La Jonquera. El cinquè es va produir el passat 11 de gener, però en aquest cas els lladres van optar per forçar la porta del copilot i entrar a dins. Arran d'aquest fet els Mossos van iniciar una investigació que va concloure amb la detenció dels dos homes dimarts passat.  Un cop arrestats els dos assaltants, de nacionalitat marroquina i amb nombrosos antecedents, van passar a disposició del jutjat d'Instrucció de guàrdia Figueres que va decretar-ne la seva llibertat amb càrrecs. Se'ls acusa de cinc delictes de robatori amb força, i un altre de danys. Tràfic de drogues El mateix dia en una altra operació també a La Jonquera, els Mossos van detenir un home de 30 anys de nacionalitat marroquina per un delicte contra la salut pública. En aquest cas, els agents van comprovar com en un domicili del centre de la localitat alt-empordanesa s'estava realitzant compravenda de drogues. L'acusat, que també té nombrosos antecedents, va quedar en llibertat després de declarar davant del jutge de guàrdia de Figueres. Els agents també van denunciar un dels compradors a qui se li va localitzar una dosi de cocaïna quan sortia de l'immoble.

Summary: Els Mossos detenen dos homes per entrar a robar en cinc cotxes a La Jonquera


El president de la Generalitat Valenciana, Ximo Puig, ha exigit aquest dimarts al PP que reclami l’acta de senadora a Rita Barberá per la seva “responsabilitat política” en el presumpte cas de corrupció del grup municipal popular a l’Ajuntament de València perquè “durant un quart de segle tot el que s’ha decidit ha passat per ella”. En declaracions als mitjans a Sagunt (Camp de Morvedre), Ximo Puig ha valorat les recents imputacions de regidors, exregidors i assessors del PP assenyalant Barberá i indicant que “aquesta catàstrofe moral i ètica de corrupció no pot ser aliena a qui ha estat la màxima responsable”. En aquest sentit, Puig li ha reclamat al PP que suprimeixi l’aforament de Barberá com a senadora. “El fonamental és que doni la cara i doni explicacions i abandoni el Senat perquè representa els valencians i els valencians no mereixem ser representats per qui durant un quart de segle ha actuat amb deslleialtat”. Puig ha recordat el ‘cas Nóos’ i ha dit que Barberá és responsable directa, perquè “ella era la que es feia les fotos amb Urdangarín, era el suborn fotogràfic”. Preguntat sobre la formació del govern espanyol per part de Pedro Sánchez amb pactes amb C’s i Podemos, Ximo Puig ha demanat “passar del tacticisme a la realitat” i buscar un espai de diàleg “des de la humilitat”  pel bé de l’interès general dels ciutadans. En relació amb les filtracions de les converses al sí del comitè federal ha dit que són “interessades” i distorsionen el fonamental del debat.

Summary: Ximo Puig exigeix al PP que reclami l’acta de senadora a Rita Barberá


El Ministeri de Sanitat ha registrat 2.953 nous positius per covid-19 a Espanya en relació amb el total de casos confirmats aquest dimarts. Segons l'últim informe, des que va començar la pandèmia hi ha hagut 305.767 casos confirmats per proves diagnòstiques davant dels 302.814 d'ahir. D'aquests, 1.772 s'han diagnosticat el dia anterior. De nou, la comunitat que més casos acumula el dia previ és l'Aragó amb 614. Juntament amb Madrid, que en va registrar 539, sumen més de la meitat dels diagnosticats el dia previ. A Catalunya van ser-ne 146. Pel que fa a les defuncions, Sanitat xifra en 28.499 el total de morts per coronavirus a tot l'Estat espanyol, un més que aquest dimarts. Segons l'últim informe, hi ha hagut 25 defuncions en els últims set dies, cinc a Catalunya. La CCAA amb més defuncions recents és l'Aragó amb set. En l'última setmana hi ha hagut 636 hospitalitzacions i 38 ingressos en UCI.

Summary: Sanitat registra 2.953 nous positius per covid-19 a Espanya i 28.499 morts, un més que dimarts


Aquesta setmana s'ha donat el tret de sortida, amb l'arribada de les primeres màquines i operaris, a la remodelació de les dependències actuals del Museu d'Isona i Conca Dellà (Pallars Jussà), i a l'adequació del nou espai en un immoble adjacent. La previsió és que les obres estiguin acabades a finals d'any i durant la primavera del 2021 es pugui reobrir l'equipament al públic. Quan finalitzi l'actuació, el museu exhibirà una de les troballes més grans fetes mai a Europa, un coll de dinosaure de més de 5 metres trobat al jaciment d'Orcau-1. L'alcaldessa d'Isona, Rosa Amoròs, ha explicat que aquestes obres han d'ajudar a convertir aquest equipament en "el museu de referència dels dinosaures a Catalunya". L'edifici del museu actual i el nou espai estaran connectats per tres passarel·les de vidre. Aquesta obra farà que l'espai útil de l'equipament gairebé es dobli. Aquestes obres compten amb un pressupost d'uns 660.000 euros. El Museu d'Isona i la Conca Dellà, inaugurat el 1995, s'ha convertit en un referent de l'arqueologia i la paleontologia del Pirineu. Els responsables de la creació del museu van ser grups d'arqueòlegs i paleontòlegs que, a finals dels anys vuitanta, van arribar a Isona per excavar a la ciutat romana d'Aeso i a alguns jaciments de dinosaure. Durant aquests 25 anys, han entrat al Museu d'Isona i la Conca Dellà un extens volum de peces extretes de diferents jaciments del municipi. Des del 2001, moment en el qual les restes paleontològiques es van començar a quedar a Isona, l'equipament ha documentat uns 8.500 registres. A banda de la història dels dinosaures, el museu també difon la història romana d'aquest municipi del Jussà.

Summary: Tret de sortida a la reforma i ampliació del Museu d'Isona i la Conca Dellà


L'ONG Proactiva Open Arms ha anunciat que començarà una nova línia d'acció que consistirà en viatjar als països del sud del Sàhara perquè aquells emigrants que volen viatjar a Europa "sàpiguen què passa" en el viatge i que "molts moren al desert", tal com ha explicat el seu fundador Òscar Camps. Aquesta nova acció comptarà amb "testimonis de gent que no tornaria a fer aquest viatge" pels processos de tortura i extorsió que han patit per les màfies. D'altra banda, l'ONG celebra que el jutge de primera instància italià hagi alliberat el vaixell que estava retingut a Sicília petició de la fiscalia després d'acusar-los d'organització criminal i de tràfic de persones. D'altra banda, Camps ha assegurat que ja hi ha un vaixell que el dilluns va sortir del Port de Barcelona per realitzar una nova missió de salvament marítim.

Summary: Open Arms anirà als països del sud del Sàhara perquè "sàpiguen què passa" en el viatge cap a Europa


El sinistre no ha causat ferits però ha obligat a tallar un carril durant dues hores ACN Barcelona.-Una col·lisió lateral entre tres vehicles a la C-32 a Esplugues de Llobregat en sentit Castelldefels ha causat retencions quilomètriques a la Ronda de Dalt, segons ha informat el Servei Català de Trànsit. El sinistre, que no ha causat ferits, s’ha produït a les vuit del matí –en plena hora punta- en una via clau de la circumval·lació de Barcelona i ha tallat un carril durant dues hores. Les retencions han col·lapsat la Ronda de Dalt i la cua s’ha allargat fins a la pota Nord, a Santa Coloma de Gramenet, més enllà del Nus de la Trinitat. Com a conseqüència d’aquestes retencions, també s’han registrat més cues de l’habitual a la Ronda Litoral, segons el Servei Català de Trànsit.

Summary: Un accident a la C-32 col·lapsa la Ronda de Dalt


Un grup de cantaries de diversos cors de l'Orfeó Català han emès un comunicat per mostrar el seu "desacord" i "rebutjar" la presència del rei Felip VI al Palau de la Música en motiu del sopar inaugural del Mobile World Congress d'aquest diumenge. En concret, li retreuen el discurs del dia 3 d'octubre, que consideren "especialment greu i rebutjable" perquè "va abonar la violència contra el poble català". En aquest sentit, defensen que el Palau de la Música "ha estat sempre un símbol de la lluita per la llibertat i un lloc clau pel catalanisme", i per això no volen que la seva història "sigui humiliada" pel monarca. El comunicat que han fet públic ha rebut 150 adhesions. Els signants es mostren "honorats" perquè l'esdeveniment celebri el seu sopar inaugural al Palau de la Música, i volen donar "la benvinguda a tothom". Ara bé, argumenten que no poden rebre el monarca després de "la repressió" de l'1-O i "l'aplicació del 155".

Summary: Cantaires de l'Orfeó Català rebutgen la presència de Felip VI al Palau de la Música pel sopar inaugural del MWC


Lleida posa en valor el Camí Ignasià dins de les accions de promoció de la ciutat com a destinació de Turisme Cultural amb la senyalització del camí al seu pas per la ciutat, segons ha informat aquest dissabte la Paeria. La ruta, que recorre una part de l'Eix Comercial, s'ha senyalitzat amb una dotzena de plaques de ceràmica que identifiquen el recorregut, gravades amb un sol, la imatge del camí ignasià.  Les plaques estan instal·lades al pont dels Instituts, a l'estació d'autobusos, als Maristes, al carrer de sant Antoni, a la Catedral Nova, a la Capella del Peu del Romeu, a la plaça de la Paeria, al pilar del General –situat als perxes de Dalt- i a l'Arc del Pont. L'alcalde accidental i regidor responsable de Turisme, Rafael Peris, ha remarcat que la senyalització del camí és un atractiu turístic més a la ciutat. "Lleida és un dels punts estratègics d'aquesta ruta, identificada ara també amb les plaques que es troben des del poble on va néixer el Sant, Loiola, fins a la cova de Manresa, passant per la capital del Segrià", ha dit. El Camí Ignasià és una ruta de peregrinació que recrea el trajecte a peu que va realitzar Sant Ignasi l'any 1522 des del País Basc fins a la capital del Bages, un projecte impulsat per la Generalitat de Catalunya i els Jesuïtes que consisteix en un recorregut de pelegrinatge rememorant el viatge que Sant Ignasi va fer des de Loiola a Manresa. A la demarcació de Lleida coincideix en sentit contrari amb el camí de Sant Jaume, pel que comparteix recursos i equipaments. Cal destacar que Lleida pertany a la Xarxa Catalana de municipis i ens del Camí Ignasià, que fa la promoció del camí per donar-la a conèixer arreu. Entre les accions previstes per la Xarxa aquest 2016-2017 hi ha diferents press trip (viatges de premsa) a la tardor, un reportatge sobre el Camí Ignasià a la revista Catalunya Experience i la presentació del camí a les fires nacionals i internacionals a través de l’Agència Catalana de Turisme.

Summary: Lleida senyalitza el Camí Ignasià al seu pas per la ciutat per promocionar-se com a destinació de Turisme Cultural


L'Ajuntament de Barcelona invertirà 46,5 MEUR en reformes i rehabilitacions de diferents mercats municipals durant el 2018 i el 2019 i tancarà el mandat 2015-2019 amb una inversió total de 127 MEUR. Això és el que ha assegurat el regidor de Turisme, Comerç i Mercats de l'Ajuntament de Barcelona, Agustí Colom, aquest dimarts. Les principals inversions seran als mercats de Sant Andreu, de Bon Pastor, de la Vall d’Hebron, de l’Abaceria, del Besòs, del Carmel i de la Boqueria. A més, en els últims mesos del 2018 es començaran els treballs per construir el nou Mercat de Montserrat en un solar adjacent a l’actual i per rehabilitar el Mercat d’Horta.  Segons l’Enquesta Municipal de Serveis, els mercats són un dels cinc serveis municipals millor valorats pels ciutadans l'any 2017. Durant aquest any han arribat a la seva màxima valoració amb un 7,3 per part de la població general i un 7,5 per part dels usuaris. Pel que fa als hàbits de compra, el 41% dels enquestats compren aliments frescos al mercat, el 27% a botigues de barri, el 27% al supermercat i l'1% a l'hipermercat.   5.828 parades i 2.312 establiments Pel que fa a la renovació comercial dels operadors dels mercats, el regidor de Turisme, Comerç i Mercats de l'Ajuntament de Barcelona ha assegurat que hi ha 5.828 parades que conformen 2.312 establiments. A més, ha dit que entre el 2015 i el 2018 s’han tramitat 1.338 expedients de traspassos de parades i s'han fet 170 noves adjudicacions de parades o locals.

Summary: Barcelona invertirà 46,5 MEUR en reformes i rehabilitacions de mercats durant el 2018 i el 2019


El portaveu adjunt de C’s al Parlament, Fernando de Páramo, ha opinat que el vicepresident de la Generalitat, Oriol Junqueras, és sincer quan afirma que es pot declarar unilateralment la independència, en cas que l’Estat impedeixi el referèndum i bloquegi el full de ruta de JxSí. En una roda de premsa al Parlament aquest dimecres al migdia, De Páramo ha opinat que el president d’ERC “ha dit la veritat i el que sempre ha pensat, que vol declarar la independència”. A més, el diputat de C’s ha reclamat unes eleccions anticipades que permetin la formació d’un nou Govern “que no sigui independentista” i que pensi en “tots els catalans”. De Páramo ha aprofitat per insistir en les discrepàncies internes de JxSí, i ha assegurat que Junqueras es baralla amb el president del Govern de la Generalitat, Carles Puigdemont, “per les cadires”. En aquesta línia, el portaveu adjunt de C’s al Parlament ha reclamat a l’executiu català que es posi “a treballar” i, si no, que convoqui eleccions. Segons De Páramo, “estem a tocar d’un govern que, per primera vegada, no sigui independentista ni estigui obsessionat amb el monotema”, en referència al procés sobiranista. Així, el dirigent de C’s ha reclamat que es posin “les urnes de veritat, les autonòmiques i democràtiques”. Preocupació per Forcadell D’altra banda, De Páramo s’ha mostrat “preocupat” perquè, al seu parer, la presidenta del Parlament, Carme Forcadell, “sembla que hagi oblidat que ja no és la presidenta de l’ANC, sinó la de tots els diputats, i no només la del seu partit”. Així, el portaveu de C’s ha criticat l’acte d’aquest dimecres a la tarda en suport a Forcadell, i ha afirmat que com que “els senyors de Convergència tenen les seus embargades per corrupció, han d’anar al Parlament a fer les seves performances i els seus actes de partit”.

Summary: Cs, sobre Junqueras: "Ha dit la veritat, vol declarar la independència"


Una delegació d'ERC es traslladarà aquest dijous a les portes del Tribunal Suprem per donar suport al president del partit, Oriol Junqueras. La sala segona del Suprem revisa dijous la situació de presó preventiva de Junqueras a petició del seu advocat. La delegació dels republicans estarà encapçalada pel vicesecretari general de coordinació interna, Isaac Peraire, i també estarà formada per diputats al Congrés, entre ells, Gabriel Rufián i Ester Capella. Així com una representació de senadors amb Mirella Cortés i Bernat Picornell i electes al Parlament com Bernat Solé, Ruben Wagensberg, Jenn Díaz, Òscar Peris, i Gemma Espigares. Junqueras està acusat dels delictes de rebel·lió, sedició i malversació de fons i porta dos mesos a la presó d'Estremera.

Summary: Una delegació d'ERC es traslladarà demà al Suprem per donar suport a Junqueras


El titulat del jutjat d'instrucció número 10 de Barcelona ha citat a declarar com a investigat el cardenal i arquebisbe de Barcelona, Juan José Omella, per un presumpte delicte de falsificació de documents privats. El jutge té obertes unes diligències des del passat mes de maig arran de la querella d'un particular, segons informa el Tribunal Superior de Justícia de Catalunya (TSJC). Segons publica el diari 'El País', Omella declararà per la seva implicació en una suposada trama per apartar de l'església un capellà assenyalat per una presumpta paternitat i el jutge ha ordenat una comissió rogatòria al Vaticà perquè enviï "còpia de l'expedient signat" que va acabar amb la seva expulsió del sacerdoci. Segons el rotatiu, el sacerdot nega els fets, que es remunten a l'any 2006, quan exercia a la diòcesi d'Alcalá de Henares, a la Comunitat de Madrid. El capellà explica que Omella li va lliurar la carta de la Congregació per al Cerglat en què li retira "l'estat clerical". El querellant acusa l'arquebisbe d'haver-li generat "indefensió" per haver-li negat una còpia de les acusacions i limitar-se a llegir-li uns paràgrafs. També denuncia que Omella no va enviar a Roma l'ecrit de defensa amb una acta notarial de la mare i una prova de paternitat. De fet, la querella que recull 'El País' assegura que Omella és "l'autor de les falses acusacions". El querellant també creu que darrere del seu cas hi ha una pugna pel poder a l'església i ho relaciona amb un cas d'un presumpte assetjament sexual a un diaca de 27 anys amb el que havia conviscut. El sacerdot també nega aquests fets.

Summary: Omella declararà com a investigat per falsificació de documents privats en una presumpta trama per apartar un sacerdot


La consellera de Salut, Alba Vergés, ha reivindicat aquest dijous Catalunya a Brussel·les com un ecosistema "idoni" per invertir i fer recerca clínica. Vergés ha participat en la primera conferència sobre compra pública basada en el valor que s'ha celebrat a Brussel·les, en la qual ha posat en valor les iniciatives de compra pública que es fan a Catalunya, que ha subratllat que és el territori que rep més recursos del Fons Europeu de Desenvolupament Regional (FEDER) per les seves convocatòries  de compra pública innovadora. "Catalunya és referent per a molts països en aquesta qüestió", ha dit. Durant la visita a la capital belga, la consellera de Salut també s'ha reunit amb representants de la Comissió Europea per tal de conèixer els nous programes que s'impulsaran. "Reconeixen que el nostre és un ecosistema interessant que fa que hi hagi molta inversió internacional. És un ecosistema de recerca molt lligat als hospitals que dona un entorn idoni per invertir, muntar empreses i aixecar projectes", ha reivindicat Vergés.

Summary: Vergés reivindica Catalunya a Brussel·les com un ecosistema "idoni" per invertir i fer recerca clínica


CCOO ha denunciat el Departament d'Interior davant la Inspecció de Treball per "inseguretat sanitària" a causa de "la manca de garanties de seguretat per als agents" que van fer proves d'alcoholèmia i drogues durant la revetlla de Sant Joan. Apunten que la situació va comportar "un greu risc" al contagi de la covid-19 "per als agents i per a les persones usuàries de la via" a causa de "la manca d'higiene i seguretat en la realització dels controls". Asseguren que el contingut del protocol conté "greus mancances de garanties", i que així ho van fer constar al departament. Afegeixen que durant els controls no es va poder "garantir la desinfecció dels aparells de mesurament". Consideren que a més d'un protocol que consideren "insuficient" van viure moments de "desorganització per part de la Divisió de Trànsit en la distribució i adquisició del material". Aquest material apunten que va ser "inexistent en alguns objectes, no homologat en altres casos i que va arribar a escasses hores de realitzar els macrocontrols".

Summary: CCOO denuncia "inseguretat sanitària" als controls d'alcoholèmia de la revetlla de Sant Joan


La Sala de Graus de la Facultat de Lletres de la UdG ha acollit aquest divendres l'acte oficial de la cessió del fons de la biblioteca personal del poeta, traductor i crític literari Joan Ferraté (Reus 1924-Barcelona 2003) a la universitat. La cessió dels 12.000 volums és per als pròxims 20 anys renovables i es podran consultar a la Sala d'Investigadors Joan Ferraté de la biblioteca Barri Vell que s'ha inaugurat també avui, coincidint amb els 15 anys de la seva mort. De moment, hi ha exposats els 500 llibres que ja s'han catalogat i es calcula que caldrà un any i mig més per classificar i catalogar el material restant. Es tracta d'un "fons excepcional" que destaca per la seva globalitat. Està especialitzat en crítica i teoria literària però també inclou poesia clàssica, anglo-saxona, espanyola, catalana així com teoria de la traducció. Per donar la benvinguda a aquesta cessió, s'ha celebrat un acte acadèmic amb la presència de la filla de Ferraté. Durant la sessió, s'han desglossat les seves principals aportacions i se l'ha definit com a un "referent de les lletres catalanes" que cal seguir estudiant.

Summary: La UdG rep la biblioteca personal del crític literari i traductor Joan Ferraté formada per 12.000 volums


Ho farà dimecres en el marc de la Conferència Nacional del Transport, dos dies després de la reunió de Foment amb el sector del taxi ACN Barcelona.-El ministre de Foment del govern espanyol, José Luis Ábalos, proposa transferir a les comunitats autònomes les competències per atorgar llicències d'Vehicles de Transport amb Conductor (VTC). De fet, no és una proposta nova, ja que el ministre va anunciar aquesta mesura el passat 12 de juliol en el marc la comissió de Foment del Congrés. Dimecres, en la Conferència Nacional del Transport "ho reiterarà", segons han confirmat aquest diumenge a l'ACN fonts del Ministeri. Tot plegat, en una setmana decisiva per desencallar la vaga indefinida que des de fa cinc dies protagonitzen els taxistes de Barcelona, però que ja s'ha estès arreu de Catalunya i de l'estat espanyol. La reunió entre els taxistes i Foment tindrà lloc aquest dilluns a les dotze del migdia, i comptarà amb la presència del secretari d'Estat d'Infraestructures, Transport i Vivenda, Pedro Saura, amb algunes de les principals associacions del sector, com són Fedetaxi, Antaxi, Élite Taxi i la Plataforma Caracol. L'endemà, dimarts, Foment rebrà les associacions que representen el sector dels Vehicles de Transport amb Conductor (VTC). I dimecres, 1 d'agost es reuneix la Conferència Nacional del Transport, en què es debatrà la proposta feta pel ministre, en què es planteja que les comunitats autònomes assumeixin la competència per regular el sector amb l'acord de totes les administracions implicades.

Summary: Ábalos "reiterarà" la seva proposta de transferir a les comunitats les competències per atorgar llicències d'VTC


El vicepresident d'Òmnium Cultural, Marcel Mauri, ha afirmat que és un "despropòsit absolut" que el jutge del Tribunal Suprem (TS) hagi processat 13 líders sobiranistes per rebel·lió. En declaracions als mitjans a les portes del TS, ha assegurat que el delicte del que se'ls acusa és "inexistent" perquè la rebel·lió requereix violència i ha defensat que el sobiranisme ha estat sempre un moviment "pacífic". "La injustícia se suma a la indignació", ha declarat Mauri, que també ha expressat la seva "tristesa". El vicepresident ha mostrat també el seu respecte per la decisió de la secretària general d'ERC, Marta Rovira, de no comparèixer davant del TS i marxar de Catalunya i ha destacat la seva "vàlua", mostrant-se convençut que on hagi anat "continuarà treballant pels drets civils i nacionals". Mauri ha reclamat també la "unitat" de l'independentisme davant la "repressió" que es viu i ha considerat imprescindible la formació d'un govern aviat. El vicepresident d'Òmnium ha dit que cal "tancar aquesta carpeta" i que hi hagi un govern "tan aviat com sigui possible". Per això, ha demanat "esforç i generositat" de totes les parts i ha assegurat que "no hi pot haver aquesta manca d'unitat". "Cal un govern i calen estratègies compartides, un horitzó compartit per seguir avançant contra la repressió i l'anhel de la república", ha declarat.

Summary: Òmnium veu un "despropòsit absolut" el processament de 13 líders sobiranistes per rebel·lió


Un fort dispositiu policial impedeix des de primera hora d'aquest dissabte que els Armilles Grogues tallin els peatges de Perpinyà i El Voló. En aquest últim un centenar de manifestants han intentat accedir fins a les barreres, però la unitat antidisturbis de la Gendarmerie els ho ha impedit. Amb tot, els concentrats aturen els camions que intenten accedir a l'autopista A9 que connecta amb La Jonquera, on no hi ha hagut cues ni problemes de circulació durant les primeres hores. Es preveu que al llarg del dia el nombre de manifestants augmenti i això provoqui que es tallin els peatges de nou. Aquest és el quart dissabte que el col·lectiu Armilles Grogues protesta per la pujada de taxes, i reclama entre altres mesures un increment del salari mínim. Entre els diferents manifestants, en Josep que viu a Ceret deixa clar que "no marxaran" fins que el govern d'Emmanuel Macron plegui o es comprometi a rebaixar els impostos i pujar el salari mínim. "La gent viu amb 1.200 euros i el cost de la vida aquí és molt més alt", protesta. En Josep explica que és el quart dissabte que s'afegeix a la protesta al peatge d'El Voló i concreta que "aquí no hi ha hagut mai cap problema". "La relació amb la policia és bona. Parlem amb ells i ens entenem i la protesta és pacífica", explica. Reconeix que l'ha sorprès el desplegament policial d'aquest dissabte però està "convençut" que al llarg del dia "arribarà més gent" i es podran tallar els peatges. La Mari, és una granadina que porta més de 50 anys vivint a la Catalunya del Nord i diu que surt perquè "amb els sous que es paguen és impossible viure". "No és un tema polític, aquí som tots treballadors que ens hem unit i que estem d'acord en què el govern de Macron marxi o canviï les polítiques que està duent a terme", assenyala. Suport dels conductors Des del col·lectiu Armilles Grogues es mostren agraïts a la majoria de conductors que els mostren el seu suport fent sonar els clàxons dels cotxes. Els camioners – principals afectats – també són comprensius amb les demandes dels manifestants, en especial els francesos. I és que un dels principals motius de la protesta és l'increment de la taxa en els carburants. En aquest sentit, els manifestants es mostren "satisfets" que Macron hagi fet marxa enrere, però consideren que "no n'hi ha prou".

Summary: Un fort dispositiu policial impedeix als Armilles Grogues bloquejar els peatges de Perpinyà i El Voló


El primer tinent d'alcaldia de l'Ajuntament de Barcelona i membre de Catalunya en Comú, Gerardo Pisarello, ha participat aquest dimarts a la concentració, a Barcelona, que han convocat l'ANC i Òmnium Cultural sota el lema '1 any de vergonya, 1 any de dignitat; No ens aturarem!', just quan es produeix un any de l'empresonament de Jordi Sànchez i Jordi Cuixart.  "Som aquí per demanar que això s'acabi i que les persones empresonades i perseguides de manera arbitrària ho deixin de ser, i abandonem aquesta situació d'excepcionalitat que no és bona per a ningú", ha resolt en declaracions als mitjans. Pisarello ha assegurat que l'empresonament es basa en un "sentiment venjatiu" i que no hi ha "fonament jurídic" per acusar-los.

Summary: Pisarello: "Som aquí per demanar que deixin de ser empresonats i perseguits de manera arbitrària"


La diputada de Compromís a les Corts Valencianes, Isaura Navarro, ha presentat aquest dijous una proposició no de llei perquè la cambra insti al govern valencià perquè aquest, a la vegada, insti al govern espanyol a fer una consulta ciutadana sobre l'activació directa d'un procés constituent, democràtic, emparat pe l'article 92 de la Constitució. Segons que ha comunicat el grup parlamentari a través d'una nota de premsa, la PNL fa una proposta de resolució en la qual les Corts Valencianes manifesten que és necessari l'inici d'un procés constituent democràtic que regeneri l'Estat i el relegitimi sobre la base de la decisió democràtica del poble manifestada mitjançant un referèndum constituent, el qual la ciutadania pugui votar a favor o en contra de l'inici d'un procés constituent democràtic i participatiu. En el punt segon s'insta a què la Generalitat Valenciana insti el govern espanyol a què consultiu la ciutadania sobre l'activació directa d'un procés constituent.  En declaracions a través d'una nota de premsa, la diputada Isaura Navarro ha indicat que "la ciutadania està demanant més democràcia. Una democràcia que hem d'aconseguir a través d'un procés constituent que ha de néixer de la voluntat del poble. La gent té dret a votar si vol el començament d'aquest procés de canvi, de baix a dalt, que suposi una regeneració de drets ". L'exposició de motius de la PNL remarca que avui en dia, tres de cada quatre ciutadans espanyols no va poder votar la Constitució el 6 de desembre de 1978. Així mateix, assenyala que en aquell referèndum, la població es debatia entre mantenir-se en el marc de l'ordenament jurídic de la dictadura o avançar cap a un ordenament constitucional, sense que es produís un procés participatiu ciutadà que sotmetés a debat el contingut del text proposat. Compromís exposa que la Constitució ha patit dues reformes explícites i diverses mutacions constitucionals "que no han estat avalades pel poble, situació que posa de manifest la contradicció del principi de sobirania de l'article 1.2 de la mateixa Constitució".  Així mateix, manifesta que la Constitució té 37 anys des de la seva aprovació i que "ni els problemes d'aquell moment són els d'ara ni està pensada per als reptes de la segona dècada del segle XXI, a més de l'amplíssim desencís per la política que hi ha a la ciutadania".   "Davant d'això, l'única solució és la democràtica. Regenerar la societat en el marc de la reconstitució de l'Estat, tant institucional com territorial, on les persones puguin decidir com ciutadania. Decisió que només es pot realitzar a través d'un procés constituent, impulsat mitjançant un referèndum constituent, on la ciutadania pugui votar a favor o en contra de l'inici d'un procés constituent democràtic i participatiu que regeneri l'Estat i el 'relegitime' basant- la decisió democràtica del poble", conclou.

Summary: Compromís presenta una PNL per demanar al govern espanyol una consulta sobre l'inici d'un procés constituent


Una fotografia de la Biblioteca de Sarajevo incendiada i derruïda per les bombes sèrbies durant el setge a la capital de Bòsnia és la peça central de l’exposició ‘No ens n’oblidem’ del fotoperiodista gironí Miquel Ruiz, inaugurada aquest dijous precisament en el mateix monumental edifici, restaurat l’any 2014. L’exposició “recorda que Catalunya sempre ha estat al costat de Sarajevo i Bòsnia, fins i tot quan la UE li donava l’esquena”, ha destacat el conseller d’Afers Exteriors, Raül Romeva. Segons el conseller, les fotografies interpel·len “a seguir perseverant en la construcció de la pau” per recordar “d’on venim i el que no s’ha de tornar a repetir”.  L’exposició és un recull de 24 imatges del treball de Ruiz a Bòsnia i Hercegovina en ple conflicte bèl·lic, amb fotografies de la vida durant el setge a Sarajevo, els camps de refugiats o les forces de l’ONU, i instantànies dels anys posteriors, quan es van iniciar els reconeixements de les víctimes, especialment les del genocidi d’Srebrenica.  Un somni fet realitat El fotògraf Miquel Ruiz ha explicat a l’ACN que la inauguració de la mostra a la Biblioteca de Sarajevo “suposa el compliment d’un vell somni i una promesa” que es va fer ell mateix l’any 1993, quan va fotografiar l’edifici destruït per l’artilleria sèrbia. “De les cendres d’aquestes ruïnes n’havia de tornar a sortir la cultura d’aquest país, i per això era meravellós somiar molts anys que podria retornar a Sarajevo i fer una exposició dins de les ruïnes. Finalment el somni s’ha complert”, ha destacat Ruiz. D’acord amb el propi desig del fotògraf, l’exposició ‘No ens n’oblidem’ serà regalada a la ciutat de Sarajevo i a l’Associació Mares d’Srebrenica.  Mai més Romeva, que precisament va viure a Sarajevo durant el setge mentre treballava a Nacions Unides, ha destacat que “Europa va fracassar en molts sentits” durant la guerra de Bòsnia. “N’hi ha prou amb pronunciar el nom d’aquesta ciutat, Sarajevo, o recordar la ciutat d’Srebrenica”, ha dit el conseller.  Segons Romeva, “Europa avui ha d’afrontar un destí d’enormes dificultats” i té en la crisi dels refugiats un dels seus majors reptes. “Atendre les persones que ho necessiten era una obligació fa 25 anys en aquesta terra i ho és ara mateix a la mediterrània. Europa s’hi juga la seva credibilitat i el seu futur”, ha destacat el conseller en un discurs durant la inauguració. El conseller ha reiterat la necessitat de treballar per evitar que ni a Europa ni enlloc del món es repeteixin conflictes com el que va patir Bòsnia.   Visita a l’associació de Divjak El conseller Romeva també ha visitat aquest dijous la seu de l’associació Obrazovanje Gradi BiH (GBIH), dirigida per l’exgeneral bosnià d’origen serbi Jovan Divjak. L’associació, que en català es tradueix com ‘L’educació construeix Bòsnia i Hercegovina’, es dedica a donar suport a les famílies amb nens víctimes de la guerra, i promou la seva educació i formació.  Divjak, amb qui Romeva s’ha entrevistat, va abandonar l’exèrcit iugoslau per formar part de l’estat major de l’Exèrcit de la República de Bòsnia i Hercegovina i va participar activament en la protecció de Sarajevo durant el setge. Té nombrosos premis internacionals per la seva tasca, entre ells el Premi ‘Constructors de la Pau’, atorgat per l’Institut Català Internacional de la Pau (ICIP), i que va recollir al Parlament de Catalunya el 17 de març del 2014.

Summary: Sarajevo inaugura l’exposició ‘No ens n’oblidem’ del fotoperiodista gironí Miquel Ruiz


El secretari general de Podem Catalunya, Albano Dante Fachin, ha afirmat aquest dilluns que des de la seva formació política a Catalunya estan, "com tothom", "impressionats i impactats" per la mort de l'exministra i dirigent dels socialistes Carme Chacón a l'edat de 46 anys.  Dante Fachin ha visitat aquest dilluns a la tarda la seu del PSC per signar al llibre de condolences que el partit ha instal·lat al vestíbul. En aquest context, Fachin ha declarat que volien compartir amb els companys del PSC "aquest moment tan dur".

Summary: Fachin: "Des de Podem Catalunya estem impressionats i impactats" per la mort de Chacón


La fiscalia ha rebaixat a la meitat les penes de presó sol·licitades per a Fèlix Millet i Jordi Montull pel 'cas Palau' i ha demanat 14 anys i nou mesos per a Millet i 10 anys i 10 mesos per a Montull, davant dels 27 anys i mig que demanava inicialment, ja que ha tingut en compte l'atenuant "molt qualificada" de "confessió i de "disminució del dany". A tots dos els demana 22 milions d'euros de multa pels delictes de tràfic d'influències, blanqueig de capitals, apropiació indeguda, falsedat documental i frau fiscal. Però la rebaixa més substancial és la petició per a Gemma Montull, exdirectora financera, a qui demanava 26 anys de presó i ara només li demana dos anys per apropiació indeguda i falsedat i un any més per blanqueig. Aquesta última pena la podrà substituir per 14.400 euros i 10 milions d'euros de multa. El ministeri públic ja no la considera coautora dels delictes del seu pare i de Millet, sinó només còmplice, i li ha retirat el delicte de frau fiscal. Per a justificar la seva substancial rebaixa, fruit d'un pacte amb els tres principals acusats, el fiscal ha explicat que ha inclòs el delicte de malversació de fons públics dins del d'apropiació indeguda, en concurs amb falsedat documental, i ha tingut en compte les atenuants de confessió, ja que van reconèixer haver-se quedat fons del Palau i que Ferrovial pagava diners a CDC, i de disminució del dany, ja que ja han pagat part del desfalc. Per a Gemma Montull, que també va confessar, se l'ha considerat còmplice en comptes de coautora dels delictes del seu pare i de Millet, però només dels de blanqueig i falsedat, i no el de frau fiscal. A Rosa Garicano, exdirectora general, li demanava nou anys i mig de presó i ara li demana tres anys i mig per apropiació indeguda, blanqueig i tràfic d'influències, a més de 12 milions d'euros de multa. A tots els imports cal sumar les indemnitzacions a l'Orfeó, la Fundació del Palau, el Consorci i l'Agència Tributària, que superen els 25 MEUR. La fiscalia també demanava 7,5 anys de presó per a l'extresorer de CDC Daniel Osàcar, a qui acusa dels delictes de tràfic d'influències i de blanqueig de capitals en concurs amb un delicte continuat de falsedat documental, i demana una multa de 20 MEUR, pena que ha augmentat fins als vuit anys de presó. Per als dirigents de Ferrovial Pedro Buenaventura i Juan Elizaga reclama una pena de quatre anys i sis mesos de presó i 10 MEUR, i ara demana cinc anys de presó i la mateixa multa. El fiscal xifra en 6,6 MEUR els diners que presumptament hauria rebut CDC de Ferrovial a través del Palau de la Música en concepte de "comissions il·lícites" per a l'adjudicació d'obra pública. Per això, ja va decomissar-se aquest import a la formació política, que va lliurar la seva seu central a Barcelona com a fiança. Als assessors legals i fiscals Raimon Bergós i Santiago Llopart els demana dos anys i 30.000 euros de multa, i a Edmundo Quintana, dos anys i deu mesos de presó i 530.000 euros de multa. Als tres representants d'empreses de 'mailing' que haurien fet factures falses per al Palau, tot i que no ho van reconèixer, el ministeri públic els manté la mateixa petició de penes, mentre que els dos empresaris que sí van admetre haver presentat factures de CDC perquè les pagués el Palau, els ha admès l'atenuant de confessió i els demana només penes de multa. De la seva banda, la Federació d'Associacions de Veïns de Barcelona (FAVB) ha mantingut les peticions de pena. En el seu escrit, demana 37 anys de presó per a Millet i 25 per a Montull i la filla d'aquest, Gemma, a més d'una indemnització global als acusats de 165 milions d'euros, 6,6 dels quals a CDC. L'entitat veïnal acusa Millet i Jordi i Gemma Montull de malversació de fons públics, delicte societari, apropiació indeguda, tràfic d'influències, blanqueig de capitals, falsedat documental i frau fiscal. Demana 11 mesos per a Rosa Gaircano. La resta de penes van dels sis mesos als quatre anys pels responsables de CDC, Ferrovial i empreses proveïdores, a més d'assessors del Palau com Raimon Bergós, Santiago Llopart i Edmundo Quintana. L'acusació popular també demana penes de multa o indemnització de fins a 57 milions en el cas de Millet, 33 per Jordi Montull, 27 per Gemma Montull, 13 per Daniel Osàcar, 11 per Rosa Garicano i 6,6 pels dos directius de Ferrovial i CDC. En el seu torn, l'advocat del Consorci del Palau de la Música, Francesc Claverol, lletrat de la Generalitat, ha presentat com a definitives les conclusions provisionals i, per tant, de moment segueix sense acusar CDC com a participant de l'espoli de l'entitat musical. Tot i la insistència de les últimes hores per part de l'Ajuntament de Barcelona, que forma part del Consorci, i del Parlament de Catalunya, l'advocat no ha rebut cap ordre directa del gerent i, per tant, no ha demanat l'ajornament de la sessió del judici ni ha modificat pràcticament cap conclusió, excepte petites modificacions a la baixa de la responsabilitat civil. De fet, ha mantingut els 21 anys de presó per als tres principals encausats, Fèlix Millet i Jordi i Gemma Montull. No obstant això, fonts jurídiques apunten que fins divendres 26 de maig podria arribar a presentar unes noves conclusions si el tribunal ho admetés. Per la seva banda, la Diputació de Barcelona, que va formar part del Consorci fins el 2001, va presentar el juny del 2013 el seu escrit d'acusació, on demanava fins a 67 anys de presó per a Millet i Montull, però es va retirar el juliol següent.

Summary: La fiscalia rebaixa a la meitat la pena per a Millet i Montull i a dos anys per a Gemma Montull


El Tribunal Suprem ha condemnat a prop de 200 anys de presó un home que està acusat de robatoris amb violència i agressions sexuals a diverses parelles que estaven a l'interior de vehicles en descampats de la comarca del Tarragonès. El Suprem manté les condemnes dictades per l'Audiència de Tarragona en set dels vuit assalts en què s'implicava l'home, Eddy Alejandro E.P., i l'absol d'un dels casos pels quals va ser condemnat a 10 anys, per manca de proves. L'home, que només complirà el límit establert de 20 anys de presó, abordava les parelles amb un ganivet de grans dimensions i es cobria la cara amb un passamuntanyes.  Els set assalts pels quals s'ha condemnat l'home es van produir entre els mesos de febrer del 2012 i el setembre del 2013. L'acusat solia actuar de nit en camins i zones deshabitades dels municipis de la Pobla de Montornès i de Torredembarra. El processat solia posar-se peces de roba al cap que li permetessin ocultar el seu rostre, com ara passamuntanyes, caputxes, mitges o malles.  L'home, que solia desplaçar-se en bicicleta, assaltava parelles que es trobaven a l'interior del seu vehicle mantenint relacions sexuals. Les amenaçava amb ganivets -en alguns casos de fins a 40 centímetres de fulla- i els feia creure que anava acompanyat de més persones, per la qual cosa les víctimes solien accedir a entregar-li diners, joies i altres pertinences. En els casos més greus, el condemnat obligava les parelles a realitzar pràctiques sexuals mentre ell les mirava i es masturbava, sempre amenaçant-les amb l'arma blanca. L'acusat també va obligar algunes de les víctimes a practicar-li fel·lacions o a masturbar-lo, i ell també va practicar tocaments en algunes ocasions.  El Tribunal Suprem ha estimat majoritàriament la sentència dictada per l'Audiència de Tarragona, després del recurs de cassació presentat per la defensa. Segons el tribunal, l'individu complirà un màxim de 20 anys de presó, haurà d'indemnitzar econòmicament les víctimes i no s'hi podrà apropar en un període màxim de 21 anys.

Summary: Condemnat a prop de 200 anys de presó per robar i agredir sexualment set parelles al Tarragonès


La circulació de trens de les línies R2 Nord i R11 ha quedat restablerta per les dues vies entre Cardedeu i Sant Celoni (Vallès Oriental) a tres quarts de vuit del vespre d'aquest dissabte. Amb tot, segons Renfe, els combois encara acumulen més de mitja hora de retards a causa de l'avaria a les instal·lacions de subministrament elèctric que s'ha registrat cap a les quatre de la tarda. La companyia ferroviària ha atribuït aquesta incidència a la "meteorologia adversa" de les darreres hores.

Summary: Les línies R2 Nord i R11 recuperen la circulació per les dues vies entre Cardedeu i Sant Celoni


El major dels Mossos d'Esquadra, Josep Lluís Trapero, ha assegurat aquest dimarts que no va oferir abans del 27 d'octubre al president del Tribunal Superior de Justícia de Catalunya (TSJC), Jesús María Barrientos, el pla concret per detenir el president de la Generalitat, Carles Puigdemont, i la resta de membres del Govern perquè pensava que la DUI no tiraria endavant. "Personalment pensava que no passaria". A més, ha assegurat que dos dies abans, el 25 d'octubre, va enviar un correu electrònic al comissari Ferran López perquè preparés el pla.  Al final del seu llarg interrogatori, el fiscal Miguel Ángel Carballo ha preguntat a Trapero perquè no va explicar fins la seva declaració al Tribunal Suprem que havia preparat un pla per la detenció dels membres del Consell Executiu. L'advocada de Trapero, Olga Tubau, ha interromput el seu client per recordar que el febrer del 2018, en la declaració al jutjat instructor de l'Audiència Nacional, Trapero ja va explicar que s'havia posat a disposició de Barrientos i del fiscal superior, José María Romero de Tejada, per rebre indicacions sobre què havien de fer els Mossos en cas que s'aprovés la DUI. També ha recordat que la defensa ha aportat a la causa el correu del 25 d'octubre que Trapero va enviar a López. Aleshores, Carballo ha repreguntat a Trapero per què no va explicar a Barrientos i Romero de Tejada el pla concret, per què no ho va fer abans del mateix 27 i per què tampoc va explicar a l'Audiència l'existència prèvia del pla abans de posar-se a disposició de les dues autoritats judicials. El major del cos ha explicat que davant dels fets que anaven a passar, que considerava de "gravetat", ell, López i el comissari Joan Carles Molinero van parlar sobre la possibilitat d'elaborar un pla en cas de DUI. No tenien clar quin delicte podrien cometre els dirigents polítics, fins i tot van pensar en la prevaricació. Però com que eren aforats, es van voler posar a disposició del TSJC i tenir un pla preparat perquè no els agafés d'imprevist. El motiu de no preparar el pla abans del 25 era perquè no esperaven que la DUI s'arribés a votar.

Summary: Trapero diu que no va oferir abans al TSJC la detenció de Puigdemont perquè pensava que no es faria la DUI


El 130è president de la Generalitat, Carles Puigdemont, ha avisat els partits polítics que "flirtegen amb la violència" que no arrossegaran la societat catalana a cap confrontació civil. Puigdemont ha atès la premsa des de Waterloo, després de reunir-se amb el president del Govern, Quim Torra, aquest dilluns a la tarda, i ha deixat clar que la ciutadania no caurà en "cap provocació": "Abandonin tota esperança d'arrossegar la societat a una confrontació civil, no es produirà". En aquest sentit, Puigdemont ha advertit que hi ha molts "esforços mediàtics, econòmics i polítics" dedicats des del "laboratori de l'enginyeria de la confrontació" per a crear una narrativa i una sensació de "fractura" que, segons ha augurat, no tindrà cap èxit. Així mateix, Puigdemont s'ha tornat a dirigir a la "minoria molt petita" que ha optat per la "violència": "Que vagin en compte, perquè això no serà mai acceptat". Segons ha defensat el cap de files de JxCat, la societat catalana no caurà en "cap provocació" perquè vol continuar fent servir l'espai públic com una zona d'enrequiment democràtic, de confrontació d'idees però a través d'eines com la paraula, les paperetes i les urnes.

Summary: Puigdemont avisa els partits que "flirtegen amb la violència" que no arrossegaran la societat a cap confrontació civil


Un home de 33 anys, de nacionalitat espanyola i veí de Viladecans (Baix Llobregat), ha ingressat a presó pels indicis que hauria participat en vuit robatoris amb violència i intimidació a municipis del Baix Llobregat i del Garraf, segons han explicat els Mossos d'Esquadra. A l'home se'l va detenir el dimecres 11 de juliol després que cinc dies abans un repartidor de menjar preparat fos víctima d'un assalt d'aquest tipus a la via pública, a Viladecans. Segons la policia, un home el va abordar quan sortia d'un immoble on havia portat una comanda de menjar, el va amenaçar amb una arma blanca i li va sostreure un telèfon mòbil i 175 euros en efectiu. El repartidor va denunciar els fets i els investigadors van identificar "plenament" l'autor del robatori, per la qual cosa el van detenir el dia 11 a Viladecans. A banda, les indagacions fetes pels investigadors han permès resoldre set robatoris violents més que segons la policia hauria fet el mateix autor -cinc al Baix Llobregat i dos al Garraf- a botigues, farmàcies i altres repartidors com la víctima del robatori del dia 6 de juliol. El detingut, amb 14 antecedents policials, va passar a disposició judicial i el jutge va decretar el seu ingrés a presó.

Summary: A presó un home investigat per vuit robatoris amb violència i intimidació a municipis del Baix Llobregat i el Garraf


La vaga de taxistes d'aquest 30-M ha deixat sense servei una de les principals parades de la ciutat de Barcelona, ubicada a l'entrada de l'estació de Sants. Els usuaris que s'han acostat a la parada aquest dimarts al matí desconeixien la convocatòria de la vaga, però un grup de piquets presents davant de l'estació de Sants els ha informat dels transports alternatius existents a l'entorn (principalment, Metro, autobusos, Rodalies o Aerobus). A excepció dels cotxes que formaven part dels piquets, no hi han circulat taxis en servei regular a l'entorn de l'estació de Sants durant part d'aquest matí.

Summary: La vaga dels taxistes deixa sense servei la parada de l'Estació de Barcelona-Sants


La desocupació es manté a la baixa des de fa 45 mesos seguits i s'ha reduït en 53.974 persones durant el mes passat en termes interanuals ACN Madrid.-El nombre de persones registrades a les llistes del Servei d'Ocupació de Catalunya (SOC) aquest mes de març s'ha situat en 446.017 persones. Això representa que l'atur registrat ha caigut en 6.325 persones, l'equivalent a un descens de l’1,40%, segons les dades publicades aquest dimarts pel Ministeri d'Ocupació i Seguretat Social. La desocupació encadena així dos mesos seguits de caigudes mensuals, després de la baixada de l’atur que es va produir al febrer. En termes anuals, la desocupació es manté a la baixa des de fa 45 mesos seguits (des de juliol de 2013) i s'ha reduït en 53.974 aturats durant el març en relació al mateix període del 2016 (l'equivalent a un descens del 10,79%).

Summary: L'atur registrat cau de 6.325 persones al març a Catalunya i situa la xifra de desocupats en 446.017


La candidata del PSC al 28-A ha volgut avisar els independentistes que després de les eleccions, un eventual govern socialista no acceptarà un diàleg que impliqui plantejaments que considerin fora de la llei. Després de la carta del líder d'ERC, Oriol Junqueras, assegurant que fixar línies vermelles pot facilitar un tripartit de dretes i extrema dreta, i rebutjant "xecs en blanc" al PSOE, Batet ha volgut entomar la seva aposta pel diàleg amb un avís. "Tothom ho te clar: fora del marc legal, del marc legislatiu constitucional i estatutari, no es pot fer política perquè la política és respecte a les regles del joc i a l'adversari. Dins aquest marc podem fer avenços. N'hem fet alguns però no suficients", ha manifestat des de Sabadell la socialista. Amb tot, la candidata ha insistit en que el PSOE i el PSC "reconeixen que hi ha un problema polític" a Catalunya "que només es pot resoldre amb política i que el gran instrument polític és la paraula i el diàleg".  Malgrat apreciar la predisposició de Junqueras a parlar, Batet ha volgut retreure al republicà que faci gestos però no actuï en conseqüència. "Les passes s'han de fer amb gestos i amb fets. Vam intentar un diàleg dins la llei, i vam presentar uns pressupostos; i ERC va presentar esmena a la totalitat dels pressupostos i fent pinça amb els partits de la dreta per impossibilitar el debat. Espero fets diferents si realment volen anar en una altra direcció", ha sentenciat.

Summary: Batet avisa l'independentisme: "Fora del marc constitucional no es pot fer política"


L'assemblea del Consell d'Europa ha escollit aquest dimecres a la tarda Marija Pejčinović Burić com a nova secretària general de l'ens. La ministra d'Exteriors de Croàcia ocuparà el càrrec durant un termini de cinc anys. Pejčinović s'ha imposat en la cursa per la cadira de la Secretaria General al seu homòleg belga, Didier Reynders. La nova alt càrrec del Consell d'Europa domina quatre idiomes i ocupa el ministeri d'Exteriors croat des del juny del 2017. És membre del partit Unió Democràtica de Croàcia i és autora de nombrosos articles a l'entorn de la integració europea.

Summary: Marija Pejcinovic Buric, nova secretària general del Consell d'Europa


És l'episodi més important de l'any a la zones alta de Barcelona ACN Barcelona.-La neu que ha caigut en les darreres hores ha deixat fins a 25 centímetres de gruix al Tibidabo, en el què s'ha convertit la nevada més important de l'any a la zona més alta de Barcelona, segons han informat fonts municipals. El moment de màxima intensitat ha estat de matinada, tot i que a primera hora la pluja ha anat guanyant terreny i es preveu que la neu es vagi fonent poc a poc. Com a conseqüència de la neu, diverses carreteres que creuen Collserola s'han hagut de tallar, tot i que passades les vuit del matí ja s'ha pogut reobrir la Carretera de la Rabassada, des de la Ronda de Dalt fins a la cruïlla de Molins de Rei, així com la BV-1415 – la carretera d'Horta a Cerdanyola- on els vehicles també hi poden circular de nou. Per contra la BV-1462 –la carretera de Vallvidrera- està oberta fins a la Plaça Vallvidrera però la resta roman tallada a la circulació, segons la Guàrdia Urbana.  Pel que fa l'afectació en el transport públic, s'ha hagut de restringir el servei a la zona de l'àmbit de Collserola, segons ha informat TMB. A primera hora del matí, no s'ha prestat servei a les línies 111, 118 i 128, a més de la 102, com a conseqüència de la neu, mentre que a les línies 130, 185 i 196 estan circulant amb limitacions per la impossibilitat d'arribar als punts més alts dels itineraris a Can Caralleu, la part alta de Sant Genís i el peu del Tibidabo. La resta de la xarxa d'autobusos -nova xarxa, convencionals i de proximitat- funciona amb normalitat, així com la xarxa de metro.

Summary: La neu deixa 25 centímetres de gruix al Tibidabo


El gran acte programat a Barcelona per a la commemoració del primer aniversari dels atemptats del 17 d’agost de l’estiu passat serà auster i se centrarà en les víctimes i els seus familiars. Així ho ha anunciat el consistori de la capital catalana, que ha detallat que l’esdeveniment se celebrarà a les 10.30 h a la plaça de Catalunya i girarà entorn el lema ‘Barcelona, Ciutat de Pau’. A l’acte, organitzat per l’Ajuntament amb la col•laboració de la Generalitat i la delegació del govern espanyol a Catalunya, hi assistiran representants institucionals de Ripoll, Cambrils, Alcanar i Subirats, així com representants dels municipis on vivien les víctimes mortals, a més de membres dels cossos policials i dels serveis d’emergències. No es preveuen, però, discursos oficials. Es farà una interpretació musical i la lectura d’un text en els set idiomes de les persones que van morir a causa de l’atemptat - català, castellà, anglès, francès, portuguès, italià, alemany-.  L’Ajuntament ha recalcat que l’objectiu de l’acte és que el protagonisme de la commemoració recaigui en els familiars dels atemptats i els ferits. És per això que el consistori preveu que l’esdeveniment sigui auster, senzill i emotiu, amb la música com a fil conductor, gràcies a la col•laboració de les cinc escoles municipals de música de Barcelona i del Conservatori Municipal.  Presentat per la periodista Gemma Nierga, l’acte començarà amb la interpretació d’’El cant dels ocells’ i seguirà amb la lectura d’un text per part de les persones que van participar en l’acte interconviccional que es va celebrar l’agost de l’any passat per condemnar l’atac jihadista. Abans de l’inici de l’esdeveniment a la plaça de Catalunya, però, el mateix dia 17 d’agost està prevista una ofrena floral davant el mosaic de Joan Miró de la Rambla, al Pla de l’Os, amb familiars de les setze víctimes mortals.  Pendents d’un monument memorial del 17-A D’altra banda, l’Ajuntament de Barcelona ha recordat que, en el marc de la futura reforma de la Rambla prevista de cara al 2019, treballa en crear i instal•lar un element memorial que evoqui l'atemptat, les víctimes i la solidaritat dels ciutadans de la tarda de 17 d’agost de 2017, quan van morir setze persones i un centenar van resultar ferides a causa d’un atac jihadista a Barcelona i Cambrils.

Summary: Barcelona commemorarà el primer aniversari del 17-A amb un acte auster centrat en les víctimes, sense parlaments oficials


Wolfgang Amadeus Mozart és el cap de cartell del nou cicle Clàssica Jove que ha presentat el Teatre l'Atlàntida de Vic aquest dimecres a la tarda. La directora general de la Fundació l'Atlàntida, Montse Catllà, ha explicat que l'objectiu del cicle és apropar la música clàssica a les noves generacions i fomentar l'interès i el gust per aquest tipus de música. Per primera vegada, enguany s'ha escollit la figura d'un dels clàssics de la història de la música que fa de figura central. La idea, segons ha explicat, és que cada any en sigui un de diferent i així poder aprofundir en els grans mestres de la clàssica.  "Ningú es qüestiona el fet que cal conèixer i haver llegit els clàssics de la literatura com el Quixot, anar al teatre a veure un Hamlet de Shakespeare o anar al museu per apreciar el Guernica de Picasso", ha assenyalat la directora. La idea del cicle, doncs, és poder "normalitzar" la cultura musical, l'audició i el gust per la música clàssica, ha afegit Catllà. El cicle, que oferirà una dotzena d'activitats, comença el 25 de maig i s'allargarà fins el 13 de juliol.

Summary: Mozart encapçala el cartell del nou cicle Clàssica Jove del Teatre l'Atlàntida de Vic


El nou president de Seat, Luca de Meo, ha donat a conèixer aquest dimarts les dades de la companyia de 2015. Ho ha fet en el marc d'un cicle de trobades que Seat porta a terme amb els mitjans de comunicació i amb professionals del sector, on ha avançat que la factoria de Martorell va fabricar més de 477.000 vehicles el passat exercici. De Meo ha explicat que aquestes dades de producció són les més altes dels últims 14 anys. Així mateix, el màxim dirigent de la companyia ha assenyalat que les vendes van superar les 400.000 unitats l'any passat, situant la marca en dades anteriors a la crisi. "8 anys després hem aconseguit superar la barrera dels 400.000 cotxes", ha subratllat Luca de Meo.

Summary: La factoria Seat de Martorell va fabricar més de 477.000 vehicles el 2015, la màxima producció dels últims 14 anys


Els Mossos van detenir aquest dijous un veí de Vila-seca pel robatori i furt d'ús d'un mini vehicle industrial de neteja d'una empresa constructora de Riudoms. Els seus responsables van alertar del robatori el mateix dijous al matí, després que la nit anterior els operaris deixessin estacionada la màquina, que efectuava treballs d'arranjament i neteja de vorals de les vies, en una esplanada entre la carretera T-310 i el passeig dels Germans Nebot. Gràcies a un dispositiu de localització GPS que portava incorporat, els Mossos van poder esbrinar que el vehicle es trobava aturat en una finca particular de la partida del Roquís. Després de desplaçar-s'hi, els agents van trobar-la oculta dins d'un contenidors de mercaderies. Finalment, van acabar detenint el propietari de la finca després de comprovar que havia adquirit una clau mestra per endur-se la màquina i, posteriorment, trobar un comprador i vendre-la. L'arrestat passarà a disposició del jutjat de guàrdia de Reus les pròximes hores.

Summary: Un detingut pel robatori d'un mini vehicle industrial de neteja a Riudoms


La Cooperativa de l'Aleixar (Baix Camp) ha presentat un preconcurs de creditors davant del jutjat mercantil de Tarragona. Segons han precisat fonts dels serveis jurídics, el preconcurs es va presentar dilluns i ara disposen de tres mesos, més un altre d'addicional, per a negociar el deute amb els creditors i aconseguir un acord de refinançament. Així, eviten la situació de concurs. La secció de crèdit de la cooperativa s'ha quedat sense liquiditat i en l'auditoria dels comptes del 2016 es constata que hi ha números que no quadren. Els serveis jurídics apunten a documentació alterada o falsificada, a més d'una comptabilitat que no està al dia, amb desajustos d'actius i passius que han provocat una manca de liquiditat pràcticament total, sense que s'hagi arribat a concretar de quants diners és el forat.

Summary: La Cooperativa de l'Aleixar presenta un preconcurs de creditors


El líder de Cs, Albert Rivera, no es reunirà amb el líder del PSOE, Pedro Sánchez, per negociar una possible abstenció per a la investidura. El número 2 del partit taronja, José Manuel Villegas, ho ha confirmat a 'RNE' i ha justificat que no és cap "deslleialtat" perquè, segons apunta, ja han anat a tres reunions amb Sánchez després de les eleccions i ja li han expressat amb "claredat" que no es mouran del 'no'. "Sap perfectament quina és la nostra posició sobre la investidura i anar a més reunions és perdre el temps o col·laborar en l'intent de distreure l'atenció", ha manifestat Villegas, que afegeix que no "col·laboraran en l'espectacle de Sánchez". Rivera tampoc va assistir a la ronda amb motiu del primer intent d'investidura, el 25 de juliol.

Summary: Villegas confirma que Rivera no es veurà amb Sánchez: "No col·laborarem amb l'espectacle"


El vicepresident de la Generalitat, Pere Aragonès, ha reclamat aquest dimecres un paper “actiu” i “central” de les regions en la gestió de l'escenari que s'obre després de la pandèmia del coronavirus, concretament en la concreció del fons europeu per la recuperació. Aragonès ha coincidit en aquest extrem amb el president de l’Assemblea de les Regions d’Europa (ARE), Magnus Berntsson, amb qui s'ha reunit per videoconferència. A la trobada també hi ha participat el conseller d’Acció Exterior, Relacions Institucionals i Transparència, Bernat Solé. A parer dels tres dirigents els paquets d’estímul haurien de ser distribuïts entre les regions, tenint en compte que coneixen millor les necessitats del territori derivades de l’emergència. Ambdues institucions han acordat preparar i compartir un pla per al repartiment de fons europeus entre regions, que alhora tingui en compte que les més afectades per la pandèmia accedeixin de manera preferent als fons de recuperació comunitaris. A banda, l'ARE i el Govern constaten que el treball en xarxa i un major pes dels territoris europeus en la reconstrucció “s’està demostrant molt més lògic i més útil per a la ciutadania davant dels models centralistes”. En alguns casos, “l’excessiva uniformització estatal en la gestió d’emergències com l’actual ha comportat ineficiències”, afirmen. És per això que han coincidit en el fet que “cal atendre les particularitats territorials” i reforçar-ne la governança, especialment en el procés de desconfinament i l’avenç cap a la nova normalitat, així com en la reconstrucció econòmica i social derivada de la covid-19. En la trobada, l’ARE i l’executiu català també han consensuat la necessitat d'impulsar la reconstrucció després de la covid-19 tenint en compte els Objectius de Desenvolupament Sostenible (ODS) fixats per les Nacions Unides a l'Agenda 2030.  Finalment també s’ha acordat que Catalunya sigui la seu del plenari de l'ARE el novembre vinent, que celebrarà el 35è aniversari de la institució i que serà el primer plenari presencial des de l’inici de la pandèmia. Catalunya és una de les regions fundadores de l’ARE, institució creada l'any 1985 que ha esdevingut la major xarxa independent d’autoritats regionals d’arreu d’Europa. Reuneix més de 270 regions de 35 països diferents i 16 organitzacions internacionals. Funciona com un fòrum per a la cooperació interregional i com un lobby per a la defensa dels interessos regionals en l'àmbit europeu. Cal destacar que el seu àmbit d’actuació va més enllà de la Unió Europea, ja que aplega l’espai del Consell d’Europa des de Noruega a Turquia i Rússia.

Summary: Aragonès demana un paper “central” de les regions en la gestió de l'escenari post covid-19


L'alcalde de Lleida, Miquel Pueyo, confia portar a l'aprovació del Ple el cartipàs municipal i l'organització del nou govern de la Paeria entre finals de juny o principis de juliol, una vegada consensuat amb JxCat-Lleida i el Comú i un cop aquesta darrera formació hagi decidit si acaba entrant o no al govern. La creació d'un Consell de ciutat és una de les propostes amb què treballa la nova Paeria, el qual estaria integrat per diferents agents socials, econòmics, sindicals i polítics de la ciutat. Pueyo també ha avançat la voluntat d'establir un Pacte municipal per a l'educació, amb la lluita contra la segregació escolar entre un dels seus eixos. D'altra banda, l'alcalde ha expressat el compromís de penjar a la Paeria algun símbol de suport als presos i exiliats independentistes però abans vol que la proposta s'aprovi en un Ple o junta de portaveus.

Summary: La nova Paeria estudia la creació d'un Consell de ciutat integrat per agents de diferents àmbits de Lleida


L'expresident de la Generalitat Carles Puigdemont ha reivindicat  l'espai públic com el lloc on "cohesionar la societat", i assegura que és "la millor manera de fer país". "La nostra societat es fa forta quan comparteix l'espai públic", ha reblat Puigdemont en el pregó de les Festes de la Vall de Sant Daniel de Girona. L'expresident ha assegurat que "sense aquesta interacció és impossible cohesionar i fer poble". Puigdemont ha tornat a carregar contra l'actitud de l'Estat i ha demanat la llibertat pels "presos polítics". També ha exigit que s'acabi la "brutal repressió" que pateixen els líders independentistes, i ha reclamat poder "viure en llibertat". L'exalcalde de la ciutat ha agraït "l'immens honor" de fer de pregoner i espera que "més aviat que tard" pugui gaudir de les festes amb els seus conciutadans. En plena polèmica per la retirada de llaços grocs dels carrers de Catalunya, l'expresident de la Generalitat Carles Puigdemont ha reivindicat que l'espai públic ha de ser el lloc de cohesió de la societat. Puigdemont ha assegurat que calen "esperits i actituds" que permetin fer país i "això s'ha de fer a les places i carrers de les nostres viles". L'exalcalde de Girona considera que la societat "es fa forta quan comparteix" un mateix espai.  Puigdemont ha lamentat també la "repressió brutal, injusta i antidemocràtica" que està "patint" l'independentisme, en relació als presos i exiliats. L'expresident considera que la resposta de l'Estat "no té precedents" i lamenta que tingui una actitud que "no els permet viure en llibertat".  Una "repressió" que Puigdemont es mostra "convençut" que acabarà i que donarà pas a un "país lliure, pacífic i pacifista". "Sabem que això no serà per sempre i després gaudirem d'una Catalunya respectuosa i per a tota la seva gent", ha concretat. Amb tot, el pregó de Puigdemont s'ha centrat en la identitat de la Vall de Sant Daniel, i ha felicitat als seus veïns per "haver defensat la democràcia" el passat 1-O. L'expresident ha lamentat no poder assistir a les festes de les que ha estat pregoner, i s'ha sentit "orgullós" de la Vall de Sant Daniel. "El seu paisatge i el seu teixit social són dos dels grans valors de la Vall", ha reblat Puigdemont, que s'ha mostrat "honorat" de ser l'encarregat de fer el pregó de la festa. L'expresident i exalcalde ha acabat animant als veïns a ballar, beure, menjar i fer festa pels que "no poden ser-hi", i espera poder assistir a aquesta celebració "més aviat que tard". Una manera de ser-hi present La presidenta de l'Associació de Veïns de la Vall de Sant Daniel, Laia Martin, ha explicat que l'elecció de Carles Puigdemont com a pregoner és una manera de "fer-lo present" a la festa. "Cada any s'acostava i passava amb nosaltres una estona i aquest any amb la situació que està vivint hem cregut que era important que fos ell", ha explicat. Martin ha reconegut que Puigdemont es va mostrar "sorprès i agraït" de ser el pregoner de les festes, i de seguida va acceptar. La presidenta de l'associació de veïns ha explicat que el fet que fos un exalcalde de Girona també ha influït en l'elecció.

Summary: Puigdemont reivindica l'espai públic com a lloc on "cohesionar la societat" i diu que és "la millor manera de fer país"


El govern espanyol té “confiança absoluta” en la tasca dels Mossos per garantir la seguretat del Consell de Ministres que se celebrarà el 21 de desembre a la Llotja de Mar de Barcelona. Així ho ha apuntat la portaveu de l’executiu espanyol, Isabel Celaá, que ha recordat que els Mossos “són professionals de l’ordre públic”. “Per tant s’han de regir per criteris professionals, i ho faran”, ha afirmat. Aquest dijous s’ha produït la reunió de coordinació entre els cossos policials catalans i espanyols per abordar el dispositiu de seguretat que envoltarà el Consell davant previsibles protestes dels CDR.


El ministre d’Afers Exteriors en funcions del govern espanyol, José Manuel García Margallo, ha criticat aquest dilluns el model de repartiment de competències federal de Bèlgica, que ofereix a la regió de Valònia la possibilitat de vetar l’aprovació del tractat de lliure comerç amb el Canadà (CETA). “Mai he cregut que la solució política adoptada a Bèlgica sigui la millor de les solucions en un món com el que vivim”, ha dit Margallo, remarcant que, segons ell, “en el repartiment de competències, tot el que sigui competències exteriors, ha d’estar en mans de l’estat central”. “Mai aconsellaria imitar aquest model”, ha dit, en una referència implícita a Catalunya.  Des de Brussel·les, José Manuel García Margallo també ha utilitzat l’exemple del ‘Brexit’ per advertir dels riscos d’una hipotètica independència de Catalunya. “Les secessions internes o externes sempre acaben amb una reducció de l’economia afectada i una pèrdua de benestar”, ha avisat el responsable de la diplomàcia espanyola, que ha apostat per unes negociacions dures amb Londres, per qui preveu que s’apliqui un acord similar al que s’està tancant amb el Canadà. “Les economies menors tendeixen a perdre”, ha dit Margallo.  El ministre d’Afers Exteriors s’ha mostrat confiat que el PSOE permetrà la investidura de Mariano Rajoy per “sentit comú i patriotisme”, i perquè “Espanya no es pot permetre el luxe de seguir sense govern tenint en compte els desafiaments” actuals. En aquest sentit, Margallo ha citat “els problemes interns a Catalunya” que, segons el seu punt de vista, “fan necessari que hi hagi un govern que pugui fer-hi front” adoptant “reformes”. Pel responsable espanyol d’Exteriors, unes terceres eleccions serien “un rècord històric” innecessari.  En les seves declaracions a la premsa, José Manuel García Margallo també s’ha referit a la situació de Gibraltar, remarcant que “les velles solucions no funcionen perquè el món ha canviat”. Margallo ha defensat que arran del ‘Brexit’ Gibraltar només té “dues solucions”, o sortir del mercat únic i la UE juntament amb la resta del Regne Unit, o quedar-s’hi acceptant “la sobirania hispanobritànica”.  Precisament aquest diumenge, el president de la Generalitat, Carles Puigdemont, que és de viatge oficial a París, va lamentar que la diplomàcia espanyola vagi “obertament a la contra” de Catalunya. “La diplomàcia que encara paguem de la nostra butxaca, l’espanyola, ens va obertament a la contra, amb un ministre que es passeja pel món i envia gent pagada per nosaltres a malparlar de nosaltres i a intentar desfer el relat democràtic que, de manera transparent, expliquem els catalans”, va denunciar el president català.

Summary: Margallo defensa que “en el repartiment de competències, tot el que sigui exteriors ha d’estar en mans estatals”


Almirall ha perdut 99,7 milions d'euros fins al tercer trimestre contra els 103,5 milions d'euros de beneficis que es van obtenir en els nous primers mesos de l'any passat, segons unbfet rellevant davant la la Comissió Nacional del Mercat de Valors (CNMV). L'ebitda (beneficis abans d'impostos, amortitzacions i interessos financers) s'ha situat en 100,1 milions d'euros, un 45,5% menys que els 183,8 milions d'euros de l'any passat. Peter Guenter, conseller delegat d'Almirall, ha explicat que els resultats segueixen marcats per l'impacte de la decisió dels Estats Units d'ampliar els medicaments genèrics que han afectat a la línia de productes Acticlate d'Aqua en el mercat nord-americà, cosa que ha fet caure a la meitat les vendes, que han passat dels 187 milions d'euros fins als 97 milions d'aquest any. Guenter assegura que el 2017 ''no ha evolucionat de la manera que s'esperava inicialment'' perquè la situació ''d'Aqua als Estats Units ha demostrat ser molt difícil'' tot i que les mesures que s'han adoptat els últims mesos per mitigar l'impacte de la decisió de convertir en genèrics medicaments de la cartera d'Almirall als Estats Units jan ''comencen a tenir efecte'' positiu.  Guenter ha advertit que el benefici ''normalitzat'' de la companyia es va situar en una xifra positiva de 22,6 milions d'euros contra els 79,8 milions d'euros que es van registrar en els primers nou mesos de l'any passat, amb una caiguda del 71,7%.  En relació amb el negoci de dermatologia d'Almirall dels Estats Units, operat a través d'Aqua, les mesures implantades per resoldre l'impacte advers registrat a primers d'any ''han començat a tenir efecte, aconseguint millorar el benefici''  Els ingressos totals de la companyia s'han situat en 561,6 milions d'euros, l'11,6% menys que els 635,4 milions d'euros obtinguts en el mateix període de l'any passat.

Summary: Almirall perd 99,7 milions d'euros fins al setembre contra els 103 milions de beneficis de l'any passat